Diari Oficial de la Generalitat Valenciana


Sumari del DOGV 3442, del 25-02-1999 (1999/1376)

RESOLUCIÓ de 8 de febrer de 1999, del Servei Territorial d'Indústria i Energia de València, per la qual s'autoritza el projecte i l'addenda I de les instal·lacions del Ramal a Cheste i Xarxa de Cheste, Chiva, Buñol, Alborache, Turís (eixida VS-7) i les seues instal·lacions auxiliars.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3442

Data del DOGV
:   25-02-1999

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   1999/1376


Organisme emissor
:   Conselleria d'Ocupació, Indústria i Comerç

Tipus de document
:   Resolució

RESOLUCIÓ de 8 de febrer de 1999, del Servei Territorial d'Indústria i Energia de València, per la qual s'autoritza el projecte i l'addenda I de les instal·lacions del Ramal a Cheste i Xarxa de Cheste, Chiva, Buñol, Alborache, Turís (eixida VS-7) i les seues instal·lacions auxiliars. [1999/M1376]
  
Amb data 17 d'abril de 1998, Enagas, SA va sol·licitar l'autorització del projecte del Ramal a Cheste i Xarxa de Cheste, Chiva, Buñol, Alborache, Turís (eixida VS-7) i les seues instal·lacions auxiliars, a l'empara d'allò que s'ha disposat en el Reglament General del Subministrament Públic de Gasos Combustibles (D 2.913/1973, de 26 d'octubre), i als efectes previstos en la Llei 10/1987, de 15 de maig, de Disposicions Bàsiques en Matèria de Combustibles Gasosos, que incloïa la relació concreta i individualitzada dels propietaris i titulars de béns i drets afectats, es va sotmetre al tràmit d'informació pública en el qual van comparéixer els següents titulars de béns als quals Enagas, SA ha contestat les seues al·legacions:
  
a) El senyor Ernesto García García, en qualitat de president de la Comunitat de Regants Pozo Virgen de la Paz de Chiva; i el senyor Victoriano Badal Zahonero, en qualitat de president de la Societat Civil de Regants Pozo San Lucas de Chiva, sol·licitaven que abans de l'inici de les obres es mantinga una reunió a l'oficina d'administració de la Societat Civil de Regants a fi d'assenyalar, concretament, on s'ubiquen les xarxes de reg propietat de les dites comunitats.
  
Enagas, SA ha manifestat que establirà contacte abans de l'inici de les obres amb l'oficina d'administració per a localitzar conjuntament les instal·lacions (canonades, comptadors, etc.). A més a més, l'enginyeria redactora del projecte enviarà els plans del projecte perquè, sobre ells, la Societat Civil de Regants indique els servicis existents en la zona d'afecció de la xarxa.
  
b) El senyor Adolfo García, enginyer agrònom de la mercantil Regadíos y Energía de Valencia, SA (REVA), manifestava que esta mercantil és propietària de la finca referenciada com V-CV-532; així mateix, sol·licitava que la conducció s'instal·le de manera que se situe entre dues fileres de tarongers per a així permetre replantar en el futur i que s'evite, en la mesura que siga possible, la tala o arrancada dels tarongers. Finalment, exigia màxima cura a l'hora d'executar les obres, i que es respecten les canonades, els accessos, les reposicions, etc.
  
Enagas, SA va procedir a rectificar l'error de titularitat patit, i considerar presentada en l'expedient la mercantil mencionada. No obstant això, la societat al·legant haurà d'acreditar suficientment la seua titularitat, aportant els documents que l'acrediten.
  
A més a més, Enagas, SA va acceptar la proposta de minimitzar, en la mesura que siga possible, el nombre de fileres de tarongers que resulten afectats. L'adequació del traçat a la sol·licitud formulada es realitzarà durant el replantejament de les obres i abans d'iniciar-se els treballs d'obertura de pista.
  
Respecte a la reposició de terrenys, canonades, passos i la resta de servicis afectats, Enagas, SA destacava que és norma habitual, en este tipus d'obres, que es realitzen de forma que no s'interrompa el reg dels terrenys afectats i que es deixen com estaven abans de les obres, sense cap cost per al propietari.
  
c) El senyor Joaquín Masmano Palmer, en qualitat d'alcalde de l'Ajuntament de Buñol, manifestava la seua oposició al traçat projectat ja que este no respon a les necessitats d'infraestructura dels polígons industrials del municipi.
  
Enagas, SA i els tècnics municipals de l'Ajuntament de Buñol, després de diverses reunions van consensuar i van pactar el traçat a executar en la part que afecta el municipi.
  
d) La Unió de Llauradors i Ramaders Coag, com a organització professional agrària defensora dels interessos de propietaris i agricultors, formulava l'oposició total al projecte ja que, sobretot, no entenien com per a beneficiar una empresa privada es perjudica més de 900 particulars mitjançant l'expropiació forçosa. També sol·licitava que es prenguen mesures respecte a l'amplària de les servituds de pas, al lliure accés del personal en cas de reparacions o revisions, a la instal·lació de les fites de senyalització, a la reposició dels terrenys, camins, séquies, barranc i desaigües.
  
Enagas, SA ha manifestat:
  
- Que és la Llei 10/1987, de Disposicions Bàsiques per a un Desenrotllament Coordinat d'Actuacions en Matèria de Combustibles Gasosos, la que declara servici públic les activitats de distribució i subministrament de gas natural, i d'utilitat pública les activitats indicades en la llei i relatives al gas canalitzat, a través dels seus articles 1 i 10, la qual cosa justifica àmpliament l'interés social i general de les instal·lacions que ara es qüestionen.
  
Així mateix, Enagas, SA entenia que la construcció de les instal·lacions comporta incomoditats i perjudicis als particulars afectats, però estes es justifiquen pel benefici social que comporten als futurs consumidors en tota la zona d'influència del traçat, i que contribuïx, d'esta manera, a aconseguir la diversificació energètica promulgada i prevista en el Pla Energètic Nacional.
  
- Que en allò que respecta al lliure accés del personal i els equips necessaris per a poder mantindre, reparar o renovar les instal·lacions, s'ajustarà a la franja de servitud permanent de pas que s'establisca.
  
- Que pel que fa a la instal·lació de les fites de senyalització, s'ubicaran, sempre que siga possible, en zones on s'afecte el menys possible les faenes de manteniment agrícola, sense oblidar que el principal objectiu d'estes fites és localitzar de manera ràpida i segura el pla del gasoducte.
  
- Que pel que fa a la reposició de terrenys, murs de contenció, tancaments, barrancs, desaigües, camins i séquies, cal assenyalar que és norma habitual en este tipus de construcció que, una vegada finalitzades les obres, tots els elements afectats es deixen com estaven abans d'iniciar les obres.
  
- Que pel que fa al reg de les parcel·les afectades, Enagas, SA habilitarà tots els mitjans tècnics i humans necessaris per a aconseguir que durant la fase de construcció no s'interrompa, de cap manera, el reg per a la subsistència i el correcte desenrotllament vegetatiu dels cultius existents.
  
a) El senyor Gabriel Guaita Sáez i la senyora Pilar Balaguer Ruiz, propietaris de les finques referenciades com V-BU-125 i 126, mostraven la seua disconformitat amb els quatre punts apareguts en la resolució d'informació pública, referents a l'afecció a finques particulars derivades de la construcció del gasoducte i les seues instal·lacions auxiliars.
  
Enagas, SA ha manifestat que les limitacions, prohibicions i condicions que s'especifiquen en la informació pública i que establix el projecte, són les més adequades per a poder executar les obres i per a mantindre el bon funcionament i la seguretat de les instal·lacions.
  
b) El senyor José Manuel Martínez Ballester, manifestava ser l'actual propietari de la finca referenciada com V-TU-8, i en sol·licitava l'expropiació total en considerar que, amb la instal·lació de la canonada al llarg de la seua finca, la seua explotació serà totalment antieconòmica i no li'n serà rendible l'aprofitament.
  
Enagas, SA va procedir a rectificar l'error de titularitat patit respecte a la finca assenyalada. No obstant això, l'al·legant haurà d'aportar-ne els documents acreditatius de la titularitat.
  
A més a més, esta societat considerava que l'establiment d'una servitud permanent de pas, no d'una expropiació en ple domini, no suposa que la finca i els seus usos esdevinguen antieconòmics per a la propietat, per la qual cosa considerava inapropiada la sol·licitud d'expropiació total de la parcel·la.
  
Amb motiu de les al·legacions formulades per diversos organismes públics, Enagas, SA va realitzar diferents modificacions en el traçat inicialment projectat, per la qual cosa a l'empara d'allò que s'ha disposat en la Llei 10/1987, de 15 de juny, de Disposicions Bàsiques per a un Desenrotllament Coordinat d'Actuacions en Matèria de Combustibles Gasosos, i en l'article 9 (b) del Reglament General del Servici Públic de Gasos Combustibles, aprovat pel Decret 2.913/1973, de 26 d'octubre, va sol·licitar autorització del projecte d'instal·lacions Addenda I al Ramal a Cheste i Xarxa de Cheste, Chiva, Buñol, Alborache, Turís (eixida VS-7), que incloïa la relació concreta i individualitzada dels propietaris i titulars de béns i drets afectats, i que se sotmeté a informació pública en la qual no s'hi van presentar al·legacions.
  
Atés que s'han respectat en la major mesura possible els drets dels particulars, fent-los compatibles en els aspectes tècnics, econòmics i mediambientals amb un traçat racional de les conduccions, i sense perjudici de les corresponents indemnitzacions, determinades per mutu acord o en el corresponent expedient de preu just que es tramite per a la imposició de la servitud.
  
Atés que amb data 19 de gener de 1999, la Direcció General per al Desenvolupament Sostenible de la Conselleria de Medi Ambient ha dictat resolució en la qual estima acceptable, als sols efectes ambientals, el projecte del Ramal a Cheste i Xarxa de Cheste, Chiva, Buñol, Alborache, Turís (eixida VS-7).
  
Este Servei Territorial de conformitat amb allò que s'ha disposat en la Llei 34/1998, del Sector d'Hidrocarburs, de 7 d'octubre; el Decret 2.913/1973, de 26 d'octubre (indicat); el Decret 1.775/1967, de 22 de juliol; l'Ordre del Ministeri d'Indústria de 18 de novembre de 1974, per la qual s'aprova el Reglament de Xarxes i Connexions de Combustibles Gasosos, modificat per les ordres del Ministeri d'Indústria i Energia de 26 d'octubre de 1983, de 6 de juny de 1984 i de 9 de març de 1994; la Llei de Règim Jurídic de les Administracions Públiques i del Procediment Administratiu Comú, i la resta de disposicions concordants, resol:
  
Autoritzar les instal·lacions sol·licitades per Enagas, SA d'acord amb el projecte i l'addenda I de les instal·lacions del Ramal a Cheste i Xarxa de Cheste, Chiva, Buñol, Alborache, Turís (eixida VS-7) i les seues instal·lacions auxiliars, d'acord amb les condicions següents:
  
Primera
  
En tot moment haurà de complir-se tot el que s'establix en el Reglament General per al Servici Públic de Gasos Combustibles de 26 d'octubre de 1973, i en les normes o reglaments que el complementen, i també en el Reglament de Xarxes i Connexions de Combustibles Gasosos, aprovat per l'Ordre Ministerial de 18 de novembre de 1974, modificat per les ordres del Ministeri d'Indústria i Energia de 26 d'octubre de 1983 i 6 juliol de 1984, i les condicions imposades per la dita Declaració d'Impacte Ambiental de 19 de gener de 1999, de la Direcció General per al Desenvolupament Sostenible de la Conselleria de Medi Ambient.
  
Segona
  
El termini per a l'execució de les obres i instal·lacions serà de dotze mesos a partir de la data de l'ocupació real de les finques afectades.
  
Tercera
  
Les instal·lacions que s'autoritzen per la present resolució hauran de realitzar-se d'acord amb el projecte i la resta de documentació tècnica presentada, amb canonada d'acer al carboni tipus API5L Gr. B, de 4- i 8- de diàmetre; pressió de disseny de 16 bar, que discorre pels termes municipals indicats.
  
Quarta
  
Els encreuaments especials i altres afeccions de béns i de domini públic es realitzaran de conformitat amb les condicions imposades pels organismes competents afectats.
  
Cinquena
  
Per a introduir modificacions a les instal·lacions que afecten les dades bàsiques del projecte, caldrà obtindre autorització d'este servei territorial.
  
Sisena
  
Per a la seguretat de les instal·lacions a què es referix la present autorització, es procedirà a l'expropiació forçosa en ple domini dels terrenys sobre els quals s'han de construir els elements d'instal·lació fixa en superfície, i s'establiran les següents condicions en relació amb els elements que es mencionen:
  
1. Per a les canalitzacions:
  
A) Imposició de servitud permanent de pas, en una franja de terreny de dos metres d'ample, al llarg del gasoducte, un a cada costat de l'eix, per on anirà enterrada la canonada o canonades que es requerisquen per a la conducció del gas i que s'ajustarà a les següents limitacions.
  
- Prohibició d'efectuar treballs de llaurada o semblants a una profunditat superior a 50 centímetres, i també de plantar arbres o arbusts a una distància inferior a dos metres, comptats des de l'eix de la canonada.
  
- Prohibició de realitzar qualsevol tipus d'obra o efectuar cap acte que poguera danyar o alterar el bon funcionament de les instal·lacions, a una distància inferior a cinc metres de l'eix del traçat, a un costat i a l'altre. Esta distància podrà reduir-se sempre que se sol·licite expressament i es complisquen les condicions que, en cada cas, fixe l'òrgan competent de l'administració.
  
- Lliure accés del personal i els equips necessaris per a poder mantindre, reparar o renovar les instal·lacions, amb pagament, si és procedent, dels danys que s'hi ocasionen.
  
- Possibilitat d'instal·lar les fites de senyalització o delimitació i els tubs de ventilació, i també de realitzar les obres superficials o subterrànies que calga per a l'execució o el funcionament de les instal·lacions.
  
B) Ocupació temporal, com a necessitat derivada de l'execució de les obres, de la zona que es reflectix per a cada finca en els plans parcel·laris d'expropiació. En esta zona es farà desaparéixer, temporalment, qualsevol obstacle i es realitzaran les obres necessàries per a l'estesa i la instal·lació de la canalització i els elements annexos, executant els treballs o les operacions necessaris per als dits fins.
  
2. Per al pas dels cables de connexió i elements dispersius de protecció catòdica:
  
- Imposició d servitud permanent de pas en una franja de terreny d'un metre d'ample, per on aniran enterrats els cables de connexió. Per als llits dispersius de la protecció catòdica, la franja de terreny on s'establix la imposició de servitud permanent de pas, tindrà com a amplària la corresponent a la de la instal·lació més un metre a cada costat. Estes franges s'ajustaran a les següents limitacions:
  
- Prohibició d'efectuar treballs de llaurada o semblants a una profunditat superior a 50 centímetres, de plantar arbres o arbusts i de realitzar qualsevol tipus d'obra, construcció o edificació a una distància inferior a 1,5 metres, a cada costat del cable de connexió o del límit de la instal·lació enterrada dels llits dispersius, i es podrà exercir el dret a talar o arrancar els arbres o arbustos que hi haguera a distància inferior a la indicada.
  
- Lliure accés del personal i els elements necessaris per a poder vigilar, mantindre, reparar o renovar les instal·lacions, amb pagament, si és procedent, dels danys que s'hi ocasionen.
  
- Ocupació temporal, com a necessitat derivada de l'execució de les obres, de la zona que es reflectix per a cada finca en els plans parcel·laris d'expropiació i en la qual es farà desaparéixer tot obstacle, i també realitzar les obres necessàries per a l'estesa i el muntatge de les instal·lacions i els elements annexos, executant les obres o operacions necessàries per als dits fins.
  
Setena
  
Este servei territorial podrà efectuar durant l'execució de les obres les inspeccions i comprovacions que estimen oportunes en relació amb el compliment de les condicions establides en la present resolució i en les disposicions i la normativa vigent que hi siguen d'aplicació.
  
A este efecte, Enagas, SA haurà de comunicar amb la deguda antelació al dit servei territorial, les dates d'iniciació de les obres, i també les dates de realització dels assajos i les proves que s'efectuaran, de conformitat amb les especificacions, normes i reglamentacions que s'hagen aplicat en el projecte de les instal·lacions.
  
Huitena
  
Enagas, SA donarà compte de la terminació de les instal·lacions al Servei Territorial d'Indústria i Energia de València per al reconeixement definitiu i l'alçament de l'acta de posada en servici de les instal·lacions; sense este requisit no hi podran entrar en funcionament.
  
A la sol·licitud de l'acta de posada en servici de les instal·lacions, el peticionari haurà d'adjuntar, per duplicat, les següent documentació:
  
a) Certificat final d'obra, firmat per un tècnic competent i visat pel col·legi oficial corresponent, en el qual conste que la construcció i el muntatge de les instal·lacions s'ha efectuat d'acord amb allò que s'ha previst en el projecte presentat per Enagas, SA i en les normes i especificacions que s'hi hagen aplicat, i també amb les variacions de detall que hagen sigut aprovades pel Servei Territorial d'Indústria i Energia i amb la normativa tècnica de seguretat vigent que hi siga d'aplicació.
  
b) Certificat final de les entitats o empreses encarregades de la supervisió i el control de la construcció de les instal·lacions en què s'explicite el resultat satisfactori dels assajos i les proves realitzades segons allò que s'ha previst en les normes i els codis aplicats i que acrediten la qualitat de les instal·lacions.
  
c) Documentació i informació tècnica regularitzada sobre l'estat final de les instal·lacions a l'acabament de les obres.
  
Novena
  
Este servei territorial es reserva el dret de deixar sense efecte esta autorització en el moment en què es demostre l'incompliment de les condicions indicades, per la declaració inexacta de les dades subministrades o una altra causa excepcional que els justifique.
  
De conformitat amb allò que s'ha disposat en el títol V de la Llei 34/1998, de 7 d'octubre, del Sector d'Hidrocarburs, la present autorització que porta implícita la declaració concreta d'utilitat pública de les instal·lacions i la necessitat d'ocupació dels béns i drets afectats, n'originarà l'ocupació. Els indicats béns i drets són els inclosos en les relacions que es van publicar en el Diari Oficial de la Generalitat Valenciana de 18 de juny de 1998 i 28 de desembre de 1998, amb les rectificacions que corresponga d'acord amb el resultat de la informació pública.
  
Contra esta resolució, que no esgota la via administrativa, podrà interposar-se un recurs ordinari davant del director general d'Indústria i Energia en el termini d'un mes, comptat des del dia de la notificació, de conformitat amb allò que s'ha disposat en l'article 114 en relació amb el 48 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.